《送张士达游黄山歌》
宋代·谢翱

黄山三十六点云，中秘幽奇世人未见犹未闻。混沌乍开始自大唐国，易黟为黄而附轩辕鍊丹盟仙群。

天都莲花突兀直入青云上，诸峰吐烟喷雪如波之荡漾平天矼。

是蛟龙飞舞变幻而莫测，下有海深万丈空洞氤氲云吼浪。

更有仙灯诸洞九龙诸潭仙桥月塔诸胜迹。君今策杖蜡屐走险一一当遍历，须令向禽宗炳之辈叹羡而莫及。

作者简介：（1249—1295）福建长溪（宁德市福安市晓阳镇人），字皋羽，一字皋父，号宋累，又号晞发子。恭帝德祐中元兵南下，文天祥开府延平，率乡兵数百人投之，任咨议参军。及天祥兵败，脱身潜伏民间，避地浙东。尝过严陵，登钓台，祭奠天祥，有《西台恸哭记》传世。后至浦江，与方凤、吴思齐等结月泉吟社。卒，友人方凤、吴思齐等从其初志葬于钓台南。有《晞发集》，编有《天地间集》、《浦阳先民传》等。